Lee McConnell

**Lee McConnell** (født 1978) er en skotsk tidligere friidrettsutøver, som hovedsakelig konkurrerte på 400 meter. 

Hun var flere ganger skotsk mester i sprint, og har medaljer fra både EM og VM. Hun har deltatt i to OL; i 2004 og 2008. Hennes kjæreste, Graeme Lammie er også tidligere hekkeløper.  

## Resultater
Hun begynte sin karriere som høydehopper, men byttet til 400 meter etter at hun kom på 14.-plass på 400 meter ved Universiaden 1999, der hun også var med på det britiske laget på 4 x 400 meter stafett, som vant bronse. Ved Universiaden 2001 kom hun på sjetteplass på 400 meter, og vant sølv på stafetten. Ved VM 2001 i Edmonton kom det britiske laget på femteplass på stafetten, med 3.26,94. McConnell løp her første etappe. 

Hun ble skotsk mester på 200 meter i 2002 og 2005, og vant også 400 meter i 2001. Hun vant også 400 meter i AAA-mesterskapet (de facto britisk mesterskap), og i 2002 fikk hun bronse i EM, og senere i sesongen sølv i Samveldelekene, også dette på 400 meter.

Hun forbedret sin personlige rekord på 400 meter flere ganger i 2002. Ved Commonwealth Games i Manchester vant hun sølv på 51,68 sekunder, bak Aliann Pompey fra Guyana, og kom på fjerdeplass i stafetten. Ved EM i München vant hun bronse med tiden 51,02, bak Olesya Sykina og Grit Breuer og kom på fjerdeplass sammen det britiske laget.

I 2003 deltok hun ved VM i Paris, og løp 400 meter på 51,07 sekunder og kom på syvendeplass. I stafetten kom det britiske laget på sjetteplass. Ved de olympiske leker 2004 i Athen, ble hun slått ut i semifinalen på 400 m, men det britiske laget med Donna Fraser, Catherine Murphy, Christine Ohuruogu og McConnell løp med 3.25,22 inn til fjerdeplass.

Ved EM innendørs 2005 i Madrid vant det britiske laget, som bestod av Melanie Purkiss, Fraser, Murphy og McConnell bronse bak Russland (som satte ny innendørs verdensrekord med 3.28,00) og Polen. Ved VM 2005 i Helsingfors ble McConnell igjen slått ut i semifinalen. Det britiske laget, med McConnell, Fraser, Nicola Sanders og Ohuruogu vant bronse bak Russland og Jamaica, 0,05 sekunder foran Polen. Tiden deres ble 3.24,44.

Ved Samveldelekene 2006 deltok McConnell på 400 meter hekk. Bak den ubestridte vinneren Jana Pittman kjempet tre løpere om de to andre medaljene. Tasha Danvers-Smith vant sølv med tiden 55,17, foran McConnell (55,25) og Nicola Sanders (55,32). Senere på året var det EM i Göteborg, der McConnell ble slått ut i semifinalen på 400 meter hekk, men kom på fjerdeplass sammen med det britiske laget.

Ved EM innendørs 2007 i Birmingham vant det britiske laget, bestående av Emma Duck, Nicola Sanders, Kim Wall og McConnell, bronse bak Belarus og Russland med tiden 3.28,69. På 400 meter under VM i friidrett 2007 i Osaka i august løp hun inn på årsbestenotering i semifinalen, med tiden 51,07, men dette holdt ikke til plass i finalen. Hennes lagvenninne Christine Ohuruogu vant gull, og Nicola Sanders vant sølv. Hun deltok også på 4 x 400 meter stafett, der hun sammen med Ohuruogu, Marilyn Okoro og Sanders løp inn på 3.20,04, ny britisk rekord, og vant bronse. Donna Fraser løp ikke finalen, men fikk også bronse fordi hun deltok i kvalifiseringen. 

Hun deltok bare på 400 meter individuelt under Sommer-OL 2008 i Beijing. Hun løp på 51,87 i kvalifiseringen, og gikk videre til semifinalen, men ble der slått ut med tiden 52,11, som var 19. beste tid i semifinalen. Christine Ohuruogu vant OL-gull på denne distansen. 

I 2010 deltok hun ved EM i friidrett i Barcelona, men ble slått ut allerede i første kvalifiseringsrunde, med tiden 53,15. 

Ved EM i friidrett innendørs 2011 i Paris vant det britiske laget sølv på 4 x 400 m, bak Russland. De andre jentene på laget var Kelly Sotherton, Marilyn Okoro og Jennifer Meadows.

## Referanser


## Eksterne lenker
* 
* Profil hos British Olympians